b'\n_START_ARTICLE_\nFranc Far\xc4\x8dnik (komunist)\n_START_SECTION_\n\xc5\xbdivljenje in delo\n_START_PARAGRAPH_\nLeta 1915 se je zaposlil v premogovniku Zagorje. \xc4\x8clan Komunisti\xc4\x8dne partije Jugoslavije je postal 1920. Delal je kot organizator Skoja, v delavsko-kulturno prosvetnih dru\xc5\xa1tvih Svoboda, Ledina in Vesna ter v Zvezi rudarskih delavcev Jugoslavije. Leta 1925 je emigriral v Francijo in naslednje leto od\xc5\xa1el na politi\xc4\x8dno \xc5\xa1olanje v Sovjetsko zvezo, kjer je ostal do 1936. Kot in\xc5\xa1truktor Komunisti\xc4\x8dne partije Jugoslavije se je istega leta vrnil v Zagorje ob Savi. Sodeloval je na ustanovnem kongresu Komunisti\xc4\x8dne partije Slovenije na \xc4\x8cebinah aprila 1937._NEWLINE_Po nem\xc5\xa1kem napadu na Kraljevino Jugoslavijo se je junija 1941 umaknil v ilegalo in delal na obmo\xc4\x8dju Zagorja ob Savi, od avgusta 1941 pa kot in\xc5\xa1truktor KPS vodil politi\xc4\x8dno \xc5\xa1olo v \xc5\xa0ale\xc5\xa1ki in Mislinjski dolini. Konec novembra ga je gestapo aretiral; bil je zaprt v celjskem zaporu Stari pisker, v Mariboru in Gradu Borl, kjer je umrl za posledicami mu\xc4\x8denja._NEWLINE_Po njem se imenuje krajevna skupnost v \xc5\xa1ir\xc5\xa1em obmo\xc4\x8dju mesta Zagorje ob Savi.'